[pic] | EIROPAS KOPIENU KOMISIJA | Briselē, 7.7.2009 COM(2009) 354 galīgā redakcija 2009/0094 (CNS) Priekšlikums PADOMES REGULA ar ko paredz atkāpi no Regulas (EK) Nr. 1234/2007 (Vienotā TKO regula) attiecībā uz 2009. un 2010. gada intervences periodiem sviestam un vājpiena pulverim PASKAIDROJUMA RAKSTS Stāvoklis piena produktu tirgū pēdējos 12 mēnešos ir būtiski pasliktinājies. Pēc 2007. gada cenu kāpuma, kas sakrita ar augstām pārtikas cenām ES un pasaules tirgū, 2008. gada pēdējos sešos mēnešos un 2009. gadā bija vērojams ievērojams cenu kritums, kas ietekmēja piena produktu ražotāju ienākumus. Ievērojami samazinājušās cenas par pienu, kas piegādāts piena pārstrādes uzņēmumiem. Cenu sabrukums pasaules tirgos galvenokārt noticis tāpēc, ka pasaules mērogā palielinājies ražošanas apjoms, bet jo īpaši tāpēc, ka finanšu un ekonomikas krīzes dēļ visā pasaulē samazinājies pieprasījums. Šis cenu kritums pasaules tirgos tieši ietekmējis tirgus cenas Eiropas Savienībā, kur cenas samazinājās no 30-40 centiem par litru piena līdz ES drošības tīkla līmenim – 21 centam par litru. Ar šādām cenām varētu segt ražošanas mainīgās izmaksas, bet ne mazāk efektīvi ražojošu piena ražotāju pastāvīgās izmaksas un nekādā gadījumā visas izmaksas, tostarp zemes, darba un kapitāla izmaksas. Lai gan, reaģējot uz augošajām pārtikas cenām, piena kvotu 2008. gadā palielināja par 2 %, piena ražošana Eiropas Savienībā 2008./2009. kvotas gadā samazinājās par 0,6 %, kas izraisīja to, ka kopējā piena ražošana bija 4,2 % mazāka par kopējo kvotas apjomu. Komisija 2009. gada janvārī uzsāka atbalstu par sviesta uzglabāšanu privātā noliktavā, atkal ieviesa eksporta kompensācijas par piena produktiem un turpināja sviesta iepirkšanu intervencē virs maksimālā 30 000 tonnu apjoma un vājpiena pulvera iepirkšanu virs maksimālā 109 000 tonnu apjoma, izmantojot konkursa sistēmu, par cenām, kas tuvinājās noteiktajām intervences iepirkuma cenām. Eksporta kompensācijas tika noteiktas ļoti apdomīgi un piesardzīgi, lai neizraisītu pasaules tirgus cenu samazināšanos. Daudzumi, kas iepirkti intervencē (līdz 2009. gada 25. jūnijam: sviests 81 000 t; vājpiena pulveris 203 000 t), liecina, ka tirgū joprojām ir nelīdzsvarotība, kas daļēji skaidrojama ar ražošanas sezonalitāti, jo maksimumu tā sasniedz gada pirmajā pusē. Ja intervenci pārtrauc 2009. gada 31. augustā, kā tas paredzēts Vienotajā TKO regulā, ļoti iespējams, ka cenas kritīsies zem intervences cenu līmeņa un tādējādi radīs nopietnus tirgus traucējumus, kas ietekmēs jau tā ļoti zemās cenas lauku saimniecības līmenī. Ņemot vērā ārkārtējo situāciju, sviesta un vājpiena pulvera valsts iepirkums, izmantojot konkursu, pašreizējam intervences periodam jāpagarina līdz 2010. gada 28. februārim. Turklāt, ņemot vērā to, ka nav zināms, kad paredzama piena produktu tirgus atveseļošanās, Komisija jāpilnvaro pagarināt intervences periodu 2010./2011. gada intervences periodam (arī izmantojot konkursa procedūru), ja to prasīs tirgus situācija. Šie pasākumi palielinās ticību tam, ka piena produktu tirgum ir nākotne. Paredzams, ka vidējā termiņā un ilgtermiņā pieprasījums palielināsies un cenas normalizēsies, tiklīdz uzlabosies ekonomiskais un finansiālais stāvoklis un pircēji atgūsies. 2009/0094 (CNS) Priekšlikums PADOMES REGULA ar ko paredz atkāpi no Regulas (EK) Nr. 1234/2007 (Vienotā TKO regula) attiecībā uz 2009. un 2010. gada intervences periodiem sviestam un vājpiena pulverim EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 37. pantu, ņemot vērā Komisijas priekšlikumu[1], ņemot vērā Eiropas Parlamenta atzinumu[2], tā kā: (1) Piena produktu pasaules tirgus cenas ir ievērojami kritušās, ko jo īpaši veicinājis piedāvājuma pieaugums pasaules tirgū un finansiālās un ekonomiskās krīzes izraisīta pieprasījuma samazināšanās. Ievērojami kritušās piena produktu cenas Kopienas tirgū. Dažādie tirgus pasākumi, kurus veica kopš šā gada sākuma, veicinājuši Kopienas cenu stabilizāciju atbalsta cenu līmenī. Ir būtiski, ka šos tirgus atbalsta pasākumus, proti, valsts intervenci turpina piemērot tik ilgi, cik vajadzīgs, lai novērstu turpmāku cenu kritumu un traucējumus Kopienas tirgū. (2) Padomes 2007. gada 22. oktobra Regulas (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem[3] 11. panta e) apakšpunktā paredzēts, ka sviestam un sausajam vājpienam valsts intervence pieejama no 1. marta līdz 31. augustam. (3) Ņemot vērā sagaidāmo tirgus situāciju, jāparedz valsts intervences saglabāšana sviestam un vājpiena pulverim pēc 2009. gada 31. augusta, vajadzības gadījumā līdz 2010. gada 28. februārim. (4) Turklāt, ja iespējams ievērojams cenu kritums, tādējādi izraisot tirgus traucējumus vai traucējumu draudus, Komisija jāpilnvaro vajadzības gadījumā pagarināt intervences periodu sviestam un vājpiena pulverim no 2010. gada 31. augusta līdz 2011. gada 28. februārim, IR PIEŅĒMUSI ŠO REGULU. 1. pants Atkāpjoties no Regulas (EK) Nr. 1234/2007 11. panta e) apakšpunkta, 2009. gada periods, kurā pieejama intervence sviestam un vājpiena pulverim, beidzas 2010. gada 28. februārī. 2. pants Ja iespējams, ka Kopienas tirgū cenas piena un piena produktu nozarē var ievērojami samazināties, tādējādi izraisot vai draudot izraisīt traucējumus tirgū, Komisija, atkāpjoties no Regulas (EK) Nr. 1234/2007 11. panta e) apakšpunkta, un saskaņā ar minētās regulas 195. panta 2. punktā minēto procedūru var nolemt turpināt, izmantojot konkursa procedūru, valsts iepirkumu pēc 2010. gada 31. augusta, vajadzības gadījumā līdz 2011. gada 28. februārim. 3. pants Komisija saskaņā ar procedūru, kas minēta Regulas (EK) Nr. 1234/2007 195. panta 2. punktā, veic šīs regulas īstenošanai vajadzīgos pasākumus. 4. pants Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī . Šī regula uzliek saistības kopumā un ir tieši piemērojama visās dalībvalstīs. Briselē, Padomes vārdā — priekšsēdētājs FINANŠU PĀRSKATS | Fichefin/09/MS/dz Ares 143713 rev1 6.142.2009.1 | DATUMS: 11.06.2009. | 1. | BUDŽETA POZĪCIJA 05 02 12 02 05 02 12 04 | APROPRIĀCIJAS p.m. EUR 16 980 747 | 2. | NOSAUKUMS Padomes regula, ar ko paredz atkāpi no Regulas (EK) Nr. 1234/2007 attiecībā uz intervences periodu sviestam un vājpiena pulverim | 3. | JURIDISKAIS PAMATS Līguma 37. pants | 4. | MĒRĶI Ņemot vērā sagaidāmo tirgus situāciju, paredzēt valsts intervences saglabāšanu sviestam un vājpiena pulverim pēc 2009. gada 31. augusta, vajadzības gadījumā līdz 2010. gada 28. februārim | 5. | FINANSIĀLĀS SEKAS | 12 MĒNEŠU LAIKPOSMS (EUR miljoni) | KĀRTĒJAIS FINANŠU GADS 2009 (EUR miljoni) | NĀKAMAIS FINANŠU GADS 2010 (EUR miljoni) | 5.0 | IZDEVUMI, - KO SEDZ NO EK BUDŽETA (KOMPENSĀCIJAS/ INTERVENCES PASĀKUMI) - VALSTS IESTĀDES - CITI | - | 9,2 | 5.1 | IEŅĒMUMI - EK PAŠU RESURSI (MAKSĀJUMI/ MUITAS NODOKĻI) - VALSTS | - | - | 2011 | 2012 | 2013 | 2014 | 5.0.1 | PAREDZĒTIE IZDEVUMI | 13,5 | 4,2 | - | - | 5.1.1 | PAREDZĒTIE IEŅĒMUMI | - | - | - | - | 5.2 | APRĒĶINA METODE Izmaksas, kas saistītas ar šo perioda pagarinājumu, kurā var turpināt intervences iepirkumus, pamatojās uz šādiem pieņēmumiem. Pamatojoties uz 2009. gada pavasara patēriņa modeli un paredzamo ražošanas modeli no 2009. gada septembra līdz 2010. gada janvārim, tika aplēsts, ka šajā pagarinātajā periodā intervencē iepirks 50 000 tonnu sviesta un 31 000 tonnu sausā vājpiena. Turklāt tika pieņemts, ka šis papildu daudzums tiks glabāts noliktavā 2 gadus un tad pārdots tirgū par intervences cenu. Tehniskajām izmaksām izmantoja 2009. gada budžeta līdzekļus. Pamatojoties uz šiem pieņēmumiem un aplēsēm, paredzamie izdevumi par sviestu 2010. -2012. budžeta gadā būs 12,5 milj. euro. Par vājpiena pulveri minētajā laikposmā kopējie izdevumi būs 14,4 milj. euro. | 6.0 | VAI PROJEKTU VAR FINANSĒT NO APROPRIĀCIJĀM, KAS IERAKSTĪTAS KĀRTĒJĀ BUDŽETA ATTIECĪGAJĀ NODAĻĀ? | JĀ NĒ | 6.1 | VAI PROJEKTU VAR FINANSĒT, VEICOT KĀRTĒJĀ BUDŽETA STARPNODAĻU PĀRVEDUMUS? | JĀ NĒ | 6.2 | VAI BŪS VAJADZĪGS PAPILDU BUDŽETS? | JĀ NĒ | 6.3 | VAI APROPRIĀCIJAS BŪS JĀIERAKSTA NĀKAMO GADU BUDŽETOS? | JĀ NĒ | PIEZĪMES | [1] OV C […], […], […]. lpp. [2] OV C […], […], […]. lpp. [3] OV L 299, 16.11.2007., 1. lpp.